РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/233-13

19. јун 2013. године

Б е о г р а д

З А П И С Н И К

44. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 19. ЈУНА 2013. ГОДИНЕ

 Седница Одбора је почела у 13,10 часова.

 Седницом је председавала Весна Ковач, председница Одбора.

 Поред председнице, седници су присуствовали чланови Одбора: Зоран Антић, Војислав Вујић, Зоран Касаловић, Радмило Костић, др Милорад Мијатовић, Золтан Пек, Александар Сенић, Драган Томић и Момо Чолаковић и заменици чланова Одбора: Катица Вијук, уместо Верољуба Арсића; Мирјана Марјановић, уместо Душице Николић и Драган Андрић, уместо Ђорђа Стојшића.

 Седници нису присуствовали чланови Одбора: Верољуб Арсић, Жика Гојковић, мр Божидар Ђелић, Бојан Ђурић, Душица Николић, Радојко Обрадовић и Ђорђе Стојшић.

 Седници су присуствовали и др Владимир Маринковић, заменик члана Одбора др Милорада Мијатовића и Дејан Раденковић, заменик члана Одбора Зорана Касаловића.

 Седници су, на позив председнице, присуствовали: Александар Љубић, државни секретар у Министарству финансија и привреде; др Зоран Ћировић, председник Комисије за хартије од вредности; др Владимир Вучковић, члан Фискалног савета; Мирјана Покрајац, помоћник директора и Вера Вукчевић, начелник Одељења Управе за трезор; Маринко Бошњак, начелник Одељења и Оливера Здравковић, самостални саветник у Министарству финансија и привреде; Жарко Милићевић, шеф кабинета председника Комисије и Биљана Аговска, руководилац Одељења у Комисији за хартије од вредности.

 Одбор је прихватио предлог председнице Одбора да се дневни ред седнице допуни разматрањем:

- Предлога да Народна скупштина донесе по хитном поступку Закључак поводом разматрања Извештаја о раду Државне ревизорске институције за 2012. годину, једногласно, и

 - Допуњеног Финансијског извештаја и Извештаја о пословању Комисије за хартије од вредности за 2011. годину, са Извештајем независног ревизора „IEF“ д.o.o. Београд, већином гласова (11 за, један није гласао).

 Одбор је, затим, већином гласова (11 за, један није гласао) утврдио следећи

Д н е в н и р е д

1. Разматрање Предлога да Народна скупштина донесе по хитном поступку Закључак поводом разматрања Извештаја о раду Државне ревизорске институције за 2012. годину;

2. РазматрањеИзвештаја о раду Министарства финансија и привреде за период 1. јануар - 31. март 2013. године;

3. Разматрање Допуњеног Финансијског извештаја и Извештаја о пословању Комисије за хартије од вредности за 2011. годину, са Извештајем независног ревизора „IEF“ д.o.o. Београд;

4. РазматрањеИзвештаја о пословању Комисије за хартије од вредности за 2012. годину и Финансијског извештаја Комисије за 2012. годину, са Извештајем независног ревизора „Euroaudit„ д.о.о. Београд;

5. РазматрањеФинансијског плана Комисије за хартије од вредности за 2013. годину;

 6. Разматрање Фискалне стратегије за 2013. годину са пројекцијама за 2014. и 2015. годину, коју је доставила Влада;

7. Разматрање Извештаја о раду Фискалног савета за 2012. годину;

8. Разматрање Предлога Радојка Обрадовића, заменика председника Одбора, за организовање јавног слушања на тему „Усклађивање рокова за усвајање предлога завршних рачуна буџета и процедуре за разматрање и усвајање предлога завршних рачуна буџета Републике Србије за период од 2002. до 2007. године“;

 9. Разно.

**Прва тачка дневног реда -** Разматрање Предлога да Народна скупштина донесе по хитном поступку Закључак поводом разматрања Извештаја о раду Државне ревизорске институције за 2012. годину

Одбор је, већином гласова (11 за, један није гласао), прихватио предлог председнице да Одбор предложи Народној скупштини да донесе, по хитном поступку, Закључак поводом разматрања Извештаја о раду Државне ревизорске институције за 2012. годину.

Одбор је поднео Народној скупштини следећи

И З В Е Ш Т А Ј

Одбор је, у складу са чланом 238. став 1. Пословника Народне скупштине, размотрио и прихватио Извештај о раду Државне ревизорске институцијеза 2012. годину, који је поднет Народној скупштини на основу члана 43. став 1. тачка 1. и члана 45. Закона о Државној ревизорској институцији и утврдио Предлог закључка.

Одбор је, на седници одржаној 19. јуна 2013. године, одлучио да предложи Народној скупштини да донесе овај закључак по хитном поступку.

 Одбор подноси Народној скупштини Извештај с Предлогом закључка поводом разматрања Извештаја о раду Државне ревизорске институције за 2012. годину, са предлогом да га Народна скупштина размотри и донесе закључак по хитном поступку, у складу са чл. 167. и 193. Пословника Народне скупштине.

За известиоца Одбора и представника предлагача Закључка на седници Народне скупштине одређена је Весна Ковач, председник Одбора.

 П Р Е Д Л О Г

 На основу члана 8. став 1. Закона о Народној скупштини („Службени гласник РС“, број 9/10) и члана 238. став 5. Пословника Народне скупштине („Службени гласник РС“, број 20/12 - Пречишћени текст),

 Народна скупштина Републике Србије, на \_\_\_ седници \_\_\_\_ заседања, одржаној \_\_\_\_\_\_\_ 2013. године, донела је

ЗАКЉУЧАК

поводом разматрања Извештаја о раду Државне ревизорске институције за 2012. годину

1. Народна скупштина оцењује да је Државна ревизорска институција у свом Извештају о раду за 2012. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

 2. Задужује се Државна ревизорска институција да, у року од 90 дана од дана објављивања овог закључка, достави Народној скупштини извештај о реализацији, до 31. марта 2013. године, препорука датих у извештајима о ревизији за 2011. годину.

 3. Овај закључак објавити у „Службеном гласнику Републике Србије“.

РС Број

У Београду, \_\_\_\_\_ 2013. године

НАРОДНА СКУПШТИНА

 ПРЕДСЕДНИК

 мр Небојша Стефановић

О б р а з л о ж е њ е

 Правни основ за доношење закључка садржан је у члану 8. Закона о Народној скупштини („Службени гласник РС“, број 9/10) и члану 238. ст. 4. и 5. Пословника Народне скупштине („Службени гласник РС“, број 20/12 - Пречишћени текст).

 На основу члана 43. став 1. тачка 1. и члана 45. Закона о Државној ревизорској институцији („Службени гласник РС“, бр. 101/05, 54/07, 36/10), Државна ревизорска институција подноси Народној скупштини, до 31. марта текуће године, годишњи извештај о свом раду за претходну годину.

 Чланом 238. став 4. Пословника Народне скупштине предвиђено је да Народна скупштина разматра извештај независног државног органа и извештај надлежног одбора, с предлогом закључка, односно препоруке.

Сагласно одредбама чл. 43. и 45. Закон о Државној ревизорској институцији, Државна ревизорска институција поднела је Извештај о раду за 2012. годину.

 Одбор за финансије, републички буџет и контролу трошења јавних средстава, као надлежан одбор, размотрио је и прихватио Извештај о раду Државне ревизорске институцијеза 2012. годину, на седници одржаној 18. јуна 2013. године и, у складу са чланом 238. став 2. Пословника Народне скупштине, поднео Народној скупштини Извештај, као и Предлог закључка, који је утврдио на овој седници.

 На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.

Одбор је, на седници одржаној 19. јуна 2013. године, одлучио да предложи Народној скупштини да донесе наведени закључак по хитном поступку.

 Одбор je, у складу са чл. 167. и 193. Пословника Народне скупштине, предложио Народној скупштини да закључак поводом разматрања Извештаја о раду Државне ревизорске институције за 2012. годину донесе по хитном поступку, како би могао да се уврсти у дневни ред прве наредне седнице Народне скупштине, сходно члану 239. став 1. Пословника Народне скупштине.

**Друга тачка дневног реда-** РазматрањеИзвештаја о раду Министарства финансија и привреде за период 1. јануар - 31. март 2013. године

Уводне напомене је дао Александар Љубић, државни секретар у Министарству финансија и привреде.

 Образложио је најбитније активности Министарства финансија и привреде првом кварталу 2013. године које се односе на финансије и то по секторима: Сектор за буџет, Сектор за фискални систем, Сектор за финансијски систем, Сектор за царинске прописе, Сектор за управљање и финансирање програма из средстава ЕУ, Сектор за Национални фонд за управљање средствима ЕУ и Сектор за међународну сарадњу.

 У дискусији су учествовали: Александар Љубић, Весна Ковач и Александар Сенић.

На постављено питање Весне Ковач о макроекономским кретањима, Александар Љубић је одговорио да су у Србији, у првом кварталу 2013. године, забележени добри резултати, остварен је раст БДП-а од 1,9%, после његовог узастопног пада у 2012. години, што показује да су мере фискалне стратегије Ваде, пре свега за помоћ привреди и малим и средњим предузећима, дале резултате. Међутим, рекао је да је то недовољно и да би за бољи стандард грађана био потребан раст БДП-а од 5 до 7% и то неколико година узастопно. У истом периоду, остварен је раст индустријске производње од 5,6% и највећи раст извоза остварен до сада у једном кварталу, од 24%, а за месец април, остварен је највећи месечни извоз до сада, од 950 милиона евра. Дошло је и до промене на челу спољнотрговинских партнера Србија, сада је навећи партнер Италија, затим су то Немачка, Босна и Херцеговина и Руска Федерација. У структури извоза, највећи раст је био у аутомобилској индустрији (која чини 22% укупног извоза) и производњи компоненти. Посебно је напоменуо да је Србија једина земља која није чланица ЕУ, а активно учествује у раду тела Европске комисије надлежних за аутомобилску индустрију. Влада ће и даље настојати да се извозе, пре свега, финални, готови производи, уместо сировина и полуфабриката. Најавио је пројекат Владе за реиндустријализацију, односно подстицање одређених грана индустрије, које могу да допринесу расту извоза Србије, као што су ИТ-технологија и пољопривреда (улагања у примарну пољопривреду, у изградњу капацитета за прераду пољопривредних производа и ревитализацију постојећих).

 Александар Сенић је оценио да је форма извештавања о раду Министарства финансија и привреде незадовољавајућа. На основу бројних примедби, које су му упутили пољопривредници, поставио је питање шта Министарство предузима у решавању проблема и недоумица у примени члана 34. Закона о порезу на додату вредност, у вези са исплатама надокнада по основу ПДВ-а пољопривредницима. Александар Љубић је одговорио да су ове недоумице отклоњене и да ће, у току дана, проследити члану Одбора Обавештење Министарства финансија и привреде о томе. Поред тога, напоменуо је да је форма извештаја Министарства иста као до сада и да се није мењала.

Одбор је, већином гласова (10 за, један није гласао) одлучио да прихвати Извештај о раду Министарства финансија и привредеза период 1. јануар - 31. март 2013. године и поднео је Народној скупштини следећи

И З В Е Ш Т А Ј

Сагласно члану 229. Пословника Народне скупштине, Одбор за финансије, републички буџет и контролу трошења јавних средстава размотрио је Извештај о раду Министарства финансија и привредеза период 1. јануар - 31. март 2013. године и одлучио да га прихвати.

Одбор је, затим, једногласно прихватио предлог председнице да се обави јединствено разматрање треће, четврте и пете тачке дневног реда, а одвојено одлучивање.

**Tрећа, четврта и пета тачка дневног реда -** РазматрањеДопуњеног Финансијског извештаја и Извештаја о пословању Комисије за хартије од вредности за 2011. годину, са Извештајем независног ревизора „IEF“ д.o.o. Београд;

Извештаја о пословању Комисије за хартије од вредности за 2012. годину и Финансијског извештаја Комисије за 2012. годину, са Извештајем независног ревизора „Euroaudit„ д.о.о. Београд; и Финансијског плана Комисије за хартије од вредности за 2013. годину

Председница Одбора је подсетила да је Одбор, на 21. седници, одржаној 13. новембра 2012. године, приликом разматрња Финансијског извештаја и Извештаја о пословању Комисије за хартије од вредности за 2011. годину, са Извештајем независног ревизора „IEF“ д.о.о. Београд, донео закључак да Комисија допуни Финансијски извештај за 2011. годину и достави га Одбору, ради поновног разматрања и одлучивања.

 Уводно излагање је поднео др Зоран Ћировић, председник Комисије за хартије од вредности.

 Он је рекао да је Комисија допунила Извештај о пословању за 2011. годину и доставила га Одбору, у прописаном року.

 На тржишту капитала, где је Комисија централни регулатор, присутна је тенденција смањења броја брокерско-дилерских друштава (са 42 у 2011. на 35 у 2012. години), овлашћених банака које се баве овим пословима (две су угашене у 2012. години) и друштава за управљање инвестиционим фондовима (са осам у 2011. на шест у 2012. години). У 2011. години, када су бесплатно подељене акције, било је 3092 трансакција на тржишту, што је рекордан број до сада, а у 2012. години само 701 трансакција.

 На финансијском тржишту проблем представља тенденција опадања промета, са 25,4 у претходној на 16,9 милијарди евра у 2012. години, али и то што преко берзе иде свега 1,1% укупног промета у 2011. години, а 1,3% у 2012. години. Акције, које су синоним за берзу и требало би да носе промет, учествују са само 1,4% у укупном промету свим врстама хартија од вредности. Остало су углавном државне хартије од вредности које емитује Министарство финансија и привреде и записи Народне банке Србије, којима се тргује ван берзе. Напоменуо је да би било добро, за укупно финансијско тржиште и за структуру промета, када би се део ових хартија од вредности нашао на берзи. Поред тога, смањене су и књиговодствена и тржишна вредност свих акција на тржишту. Смањен је и број акционарских друштава, са 1445 у 2011. години на 1115 у 2012. години. Проблем је велики број делистирања, односно брисања из Регистра и напуштања берзе јавних друштава и њихов прелазак у затворена акционарска друштва или, променом правне форме, прелазак у друштва са ограниченом одговорношћу. Резултат овога је много слабија заштита акционара, нарочито мањинских акционара, јер нема контролних механизама у трговању акцијама, док је на берзи укупан процес трговања транспарентан и врши се контрола манипулација и злоупотреба.

 Комисија је у 2011. години извршила 3739, а у 2012. години 4.1263 регулација, надзора и праћења учесника на тржишту финансијских инструмената и функционисања тржишта. У 2012. години је извршено: 88 надзора пословања јавних друштава, у вези са брисањем из Регистра јавних друштава; 32 надзора пословања инвестиционих друштава, брокерско-дилерских друштава и овлашћених банака; 51 надзор усклађености општих аката инвестиционих друштава, организатора тржишта и Централног регистра са Законом о тржишту капитала и актима Комисије; 28 надзора на секундарном тржишту за трговање финансијским инструментима и надзор три компаније, које се нису придржавале законских прописа за учеснике на тржишту финансијским инструментима и неовлашћено су пружале инвестиционе услуге на страним берзама и тржиштима капитала (за једну је надзор завршен и поднете су кривичне пријаве, а за две је још у току). Комисији је поднето 1080 обавезних периодичних извештаја јавних друштава и покренути су поступци контроле за 119 јавних друштава, која нису доставила извештаје (против 63 од њих су покренути прекршајни поступци). Завршено је 79 преузимања акционарских друштава. Комисија је у 2011. години донела 24, а у 2012. години 22 подзаконска акта, односно правилника, а до краја године ће донети још два: Правилник о програму откупа сопствених акција и Правилник о агенцијама за кредитни рејтинг, који се припрема у сарадњи са Народном банком Србије, по препоруци Европске Комисије.

 У вези са финансијским извештајима, председник Комисије је истакао да је у 2011. години укупан приход износио 160.401.00 динара, а расход 160.165.000 динара. Највећи део прихода чине приходи од накнада по тарифнику, посебно накнаде за преузимање акционарских друштава, а највећи део расхода чине бруто зараде запослених, 115,326 милиона динара и чланарина за Међународну организацију комисиjа за хартије од вредности (IOSCO). У 2012. години укупан приход Комисије износио је 80,482 милиона динара (приходи од накнада по тарифнику 51.986.000, остали приходи 28.496.000 динара), а расходи су повећани за 7,21%, у односу на 2011. годину, тако да је година завршена са губитком од 91.231.000 динара, који је покривен из резерви Комисије. Број одобрених понуда за преузимање акционарских друштава се смањио у 2012. години, што је утицало на смањење прихода. Напоменуо је да су расходи незнатно повећани због ефеката инфлаторних кретања и малог повећања износа бруто зарада, за исти број запослених.

У дискусији су учествовали: др Владимир Маринковић, др Зоран Ћировић, Весна Ковач, Војислав Вујић, Дејан Раденковић, Александар Љубић и Зоран Антић.

 Др Владимир Маринковић је исказао незадовољство величином бруто зарада запослених, посебно њиховим повећањем у 2012. години, за исти број запослених уз остварен велики губитак. Просек зарада је повећан са 154.700 динара у 2011. години, на 170.000 динара по запосленом, док је за запослене са средњом школом минималан износ 58.000 динара, што је непримерено условима и ситуацији, јер Комисија има има губитак, мање посла, не остварује резултате и не види се шта је учинила на побољшању стања на тржишту капитала, што и од ње зависи. При томе, у Финансијском плану Комисије за 2013. годину тражи се повећање броја запослених. Велики трошкови за успостављање сарадње са међународним и домаћим организацијама, који износе 5.840.000 динара, сигурно су могли бити смањени. У пословању Комисије било је простора и могућности за уштеде, рационализацију и смањење губитка, нарочито смањењем зарада у периоду када се држава налази у кризи, а није извршено ни усклађивање висине зарада запослених са Законом о утврђивању максималнe зарадe у јавном сектору.

 Председник Комисије је рекао да сматра да се Закон о утврђивању максималнe зарадe у јавном сектору не односи на зараде запослених у Комисији, али да се, ипак, обратио Министарству финансија и привреде за мишљење и одговор, који није добио. У Комисији нису кориговане зараде запослених од 2008. године, а разлику у износу бруто зарада између 2011. и 2012. године, образложио је повећаном школском спремом два запослена и усклађивањем износа за минули рад, топли оброк и регрес са просеком у Републици. Напоменуо је да плате у овом износу нису у приватном сектору, у малим и средњим предузећима, али да јесу у специфичном сектору финансијске индустрије, банкама, великим компанијама и еминентима, са којима Комисија ради, као и у Народној банци Србије и Комисији за заштиту конкуренције и другим регулаторним телима. Истакао је да је усвајање Извештаја Комисије на 21. седници Одбора одложено због тога што је Комисија доставила Одбору само Финансијски извештај и требало је да га допуни са Извештајем о пословању Комисије за 2011. годину, као и да Извештај потпуно кореспондира са Финансијским планом за 2011.годину, који је Народна скупштина прихватила.

 На питање Војислава Вујића, председник Комисије је одговорио да је приход од депозита по комерцијалним банкама у 2012. години износио 28.495.000 динара. На питања Дејана Раденковића, одговорио је да је највећа плата у Комисији, за мај 2013. године, износила 376.000 динара нето и образложио је послове Комисије у вези са 0,3%, које наплаћује, по тарифнику, од привреде за емисију акција.

 Весна Ковач је изнела мишљење да аргументација председника Комисије није била убедљива да је све учињено да исправе неправилности, није поступљено у складу са примедбама изнетим на 21. седници Одбора, 13. новембра 2012. године, нити је усклађена висина зарада са законом.

 Одбор је затим прешао на одлучивање.

 1) Одбор једногласно није прихватио Допуњени Финансијски извештај и Извештај о пословању Комисије за хартије од вредности за 2011. годину, са Извештајем независног ревизора „IEF“ д.o.o. Београд.

 2) Одбор једногласно није прихватио Извештај о пословању Комисије за хартије од вредности за 2012. годину и Финансијски извештај Комисије за 2012. годину, са Извештајем независног ревизора „Euroaudit„ д.о.о. Београд.

 3) Одбор једногласно није прихватио Финансијски план Комисије за хартије од вредности за 2013. годину.

 На предлог председнице да Министрство финансија и привреде достави, у што краћем року, тражено мишљење о усклађености зарада у Комисији са законом, Александар Љубић је рекао да је Закон о утврђивању максималнe зарадe у јавном сектору потпуно јасан и да се односи на регулаторна тела. Уколико је Министарству достављен захтев за аутентично тумачење закона, то није у надлежности Министарства, а уколико је достављен захтев за мишљењем Министарства не одговара мишљењем, нити комуницира на тај начин са регулаторним телима.

 Председник Комисије је истакао да аргументација у вези са усклађивањем Комисије са Законом о утврђивању максималнe зарадe у јавном сектору, који је донет септембра 2012. године, не може да се односи и на Финансијски извештај Комисије за хартије од вредности за 2011. годину. Председница Одбора је реаговала, указавши на то да је овај закон донет пре 2012. године.

 Дејан Раденковић је оценио да постоје велике разлике у висини зарада запослених у регулаторним телима и предложио да Одбор направи преглед свих регулаторних тела, са бројем запослених и висином њихових зарада.

 Зоран Антић је подсетио да је на почетку овог мандата, приликом разматрања фискалне консолидације, министар финансија и привреде говорио о овом проблему, тј. да се не зна колико има запослених у разним регулаторним телима, агенцијама и другим органима и организацијама и колике су им зараде, као и да је, сходно томе, Министарство финансија и привреде је преузело обавезу да сачини одговарајући преглед на нивоу Србије. С обзиром да су плате у многим делатностима мале и прилично неуједначене, истакао је да је неопходно хитно извршити свеобуватну анализу висина зарада запослених у свим регулаторним телима, агенцијама и другим органима, организацијама и телима, како би Одбор онда могао да је размотри.

 На предлог председнице Одбора, Одбор је већином гласова (осам за, један није гласао) усвојио, следећи **закључак:**

- Одбор за финансије, републички буџет и контролу трошења јавних средстава, у складу са чланом 74. став 6. и чланом 240. Пословника Народне скупштине, тражи да државни органи, организације и тела чије чланове, односно функционере бира Народна скупштина, доставе Одбору информације о броју запослених и ангажованих лица, квалификационој структури и звањима, висини исплаћених зарада запослених и ангажованих лица појединачно, по месецима, почев од 1. децембра 2012. године до 30. јуна 2013. године, као и правни основ за одређивање висине зараде. Информације доставити Одбору до 19. јула 2013. године.

 Александар Љубић је истакао да би Управа за трезор Министарства финансија и привреде требало до 31. јула 2013. године да сачини јединствени регистар запослених код директних и индиректних корисника буџетских средстава, тј. списак запослених и ангажованих лица и њихових примања, а за јавна предузећа која је основала Република Србија, односно локална самоуправа, као и правна лица која су она основала, до 30. септембра 2013. године.

Председница Одбора је, уз извињење председнику Комисије у вези са датумом доношења Закона о утврђивању максималнe зарадe у јавном сектору, који је грешком заменила са Законом о одређивању максималног броја запослених у републичкој администрацији, који је донет 2009. године, предложила да Одбор понови гласање о Допуњеном Финансијском извештају и Извештају о пословању Комисије за хартије од вредности за 2011. годину.

Др Владимир Маринковић је додао да су на 21. седници Одбора, 13. новембра 2012. године, приликом разматрања Финансијског извештаја и Извештаја о пословању Комисије за 2011. годину, изнете сличне примедбе и предлози и да, након увида у Извештај о пословању Комисије за 2012. годину, неће гласати ни за Извештај за 2011. годину.

 На предлог председнице, Одбор је поновио гласање о Допуњеном Финансијском извештају и Извештају о пословању Комисије за хартије од вредности за 2011. годину.

 На поновљеном гласању, Одбор једногласно није прихватио Допуњени Финансијски извештај и Извештај о пословању Комисије за хартије од вредности за 2011. годину, са Извештајем независног ревизора „IEF“ д.o.o. Београд.

**Шеста тачка дневног реда-** Разматрање Фискалне стратегије за 2013. годину са пројекцијама за 2014. и 2015. годину, коју је доставила Влада

 Уводно излагање је поднео Александар Љубић, државни секретар у Министарству финансија и привреде.

 Макроекономски оквир Фискалне стратегије чине основни циљеви и смернице економске политике у периоду од 2013. и 2015. године и макроекономске пројекције за период од 2013. и 2015. године. Стратешки циљ економске политике коју ће водити Влада је убрзање процеса европских интеграција, убрзање доношења свих неопходних системских закона и обезбеђење примене усвојених закона и прописа, у циљу успостављања тржишне привреде, макроекономске стабилности и владавине права и сузбијања корупције и организованог криминала. Економска политика ће стварати услове за макроекономску стабилност, економски опоравак и раст привреде на основу повећања инвестиција и извоза, што ће довести до смањења незапослености и раста животног стандарда.

 Ограничења државе су: спори опоравак светске економије после рецесије у евро-зони; смањење извозне тражње и капиталних прилива; низак кредитни рејтинг Србије; рецесија привреде; незапосленост; неликвидност и недовољна подршка банака привреди; високи фискални дефицит и ниво јавног дуга; недовољно инвестиција. Подстицајне мере економске политике ће бити развојно оријентисане мере ради постизања јачања привреде; привлачења инвестиција, посебно у извозне секторе; ниже цене капитала; веће подршке банака реалном сектору; развијања пољопривредне индустрије, енергетике и телекомуникација; стабилности курса динара; ефикасније администртивне процедуре; смањења нерационалне јавне потрошње; предвидиве пореске политике; јачања пореске дисциплине; јачања струтурних реформи јавног сектора; убрзавања раста БДП-а и смањења спољнотрговинског дефицита на основу бржег развоја извоза.

 Циљ фискалне политике је успоравање раста дуга сектора државе и његово релативно смањење, односно смањење учешћа дуга у БДП на око 45%. Јавни дуг сектора државе је у 2012. години нарастао на 65% БДП и сваки изостанак примене мера фискалне консолидације довео би до дужничке кризе. Смањење дуга биће спроведено смањењем консолидованог дефицита, мерама пореске политике и политике расхода, односно повећањем пореских стопа одређених категорија прихода и смањањем релативног учешћа текуће јавне потрошње. Смањење дефицита ће се остварити повећањем директних (добит) и пореза на потрошњу (ПДВ, акцизе), а фискално прилагођавање на страни расхода ограничавањем раста плата и пензија и релативним смањењем дискреционих категорија расхода.

 У дискусији су учествовали Зоран Касаловић и Александар Љубић.

 На питање Зорана Касаловића да ли је одређен рок за реформу пореске администрације, Александар Љубић је одговорио да је интенција да се реформа пореског система и пореске администрације заврши до краја 2014. године.

 Одбор je већином гласова (осам за, један уздржан) усвојио Фискалну стратегију за 2013. годину са пројекцијама за 2014. и 2015. годину.

**Седма тачка дневног реда -** Разматрање Извештаја о раду Фискалног савета за 2012. годину

 Уводне напомене дао је др Владимир Вучковић, члан Фискалног савета.

 У дискусији су учествовали: Зоран Касаловић, др Владимир Вучковић и Весна Ковач.

 Зоран Касаловић је поставио неколико питања: на шта се односи износ за „услуге по уговору“, планиран у буџету за Фискални савет, затим у чему је проблем усклађивања методологије јавног дуга и који је став Фискалног савета у вези са приоритетним капиталним улагањима, реформом пореске администације и „сивом“ економијом.

 Др Владимир Вучковић је одговорио да се накнаде за плате председника и једног члана Фискалног савета, који нису запослени у Фискалном савету, налазе на позицији „услуге по уговору“. У вези са методологијом јавног дуга, постоји неусглашеност Закона о јавном дугу, који има ужи обухват јавног дуга и Закона о буџетском систему, који у јавни дуг укључује све инстанце и све нивое власти и гарантовани и негарантовани дуг, док међународне институције имају обухват јавног дуга, који је између ова два. Самим тим, вредност јавног дуга је нешто већа када се израчунава према Закону о буџетском систему. Фискални савет је, стога, сачинио предлог за усаглашавање методологије јавног дуга у домаћем законодавству, а онда и са међународним институцијама, а који је Министарство финансија и привреде позитивно оценило. Фискални савет анализира вредност и структуру расхода и нема овлашћења, нити капацитете за процену приоритета у капиталним улагањима, али је, у свим својим извештајима до сада, указивао да су она ниска и да се у буџету мало издваја за капиталне инвестиције. У вези са реформом пореске администације и „сивом“ економијом, Фискални савет је, такође, указивао на потребу јединственог регистра за државну управу и успостављање јединствених коефицијената за обрачун и исплату плата, јер се само системски могу решити ови проблеми. У државној управи, регулаторним телима и јавним предузећима постоји велика разноликост, а поједини делови државне управе имају мале плате и недовољно запослених, као на пример Пореска управа. Системским решењем и уређењем, избегла би се могућност да се поједина тела и организације нападају у медијима, а други изузимају и штите. Фискални савет је изнео и предлог да се прогресивно опорезују високе зараде.

 Весна Ковач је подржала предлог за системско решење ових питања у држави и у јавном сектору уопште. Изнела је мишљење да се посебним законима, којима се формирају различита регулаторна тела, заправо она изузимају из Закона о државним службеницима.

 Одбор је једногласно усвојио Извештај о раду Фискалног савета за 2012. годину.

**Осма тачка дневног реда -** Разматрање Предлога Радојка Обрадовића, заменика председника Одбора, за организовање јавног слушања на тему „Усклађивање рокова за усвајање предлога завршних рачуна буџета и процедуре за разматрање и усвајање предлога завршних рачуна буџета Републике Србије за период од 2002. до 2007. године“

 У дискусији су учествовали: Весна Ковач, Драган Томић и Мирјана Покрајац.

Весна Ковач је истакла да Народна скупштина, у складу са Законом о буџетском систему, разматра ревидиране завршне рачуне и да је Државна ревизорска институција извршила ревизију завршних рачуна буџета од 2008. до 2011. године. Проблем је што завршни рачуни буџета од 2002. до 2007. године нису ревидирани, па не могу, стога, ни да се разматрају у Народној скупштини. Питање је како превазићи овај проблем, јер Државна ревизорска институција нема законску обавезу, ни капацитете да изврши ревизију ових завршних рачуна. Предложила је да Одбор заједно са представницима Министарства финансија и привреде, Фискалног савета и Државне ревизорске институције покуша да изнађе решење овог проблема.

Драган Томић је предложио да Влада упути Народној скупштини заједно завршне рачуне буџета за период од 2002. до 2007. године, са препорукама за решење проблема и њихово разматрање, а да је за решење проблема неопходан политички консензус. Весна Ковач је поново указала на одредбе Закона, којима је изричито прописано обављање ревизије завршних рачуна буџета пре разматрања у Народној скупштини, као и да је за ангажовање ревизорске куће за ревизију завршних рачуна буџета за ове године потребно расписати конкурс, на основу Закона о јавним набавкама и издвојити велика финансијска средства. Осим тога, проблем представља и усвајање завршних рачуна од 2008. године па надаље, који су ревидирани, а да се претходно не усвоје завршни рачуни буџета за период од 2002. до 2007. године.

Мирјана Покрајац из Министарства финансија и привреде је истакла да се методологије израде завршних рачуна буџета разликују из године у годину и да су другачији прописи важили у периоду од 2002 до 2007. године.

Весна Ковач је поставила питање да ли је уопште могуће на јавном слушању доћи до неких предлога за решење проблема, као и да ли постоји могућност да се разматрају и усвоје само ревизидирани завршни рачуни буџета од 2008. до 2011. године.

Одбор је прихватио предлог председнице Одбора да се ова тачка дневног реда одложи за наредну седницу Одбора, с обзиром да проблем постоји и да се на неки начин мора превазићи, како би Одбор још једном размотрио могућностими за његово решење.

**Девета тачка дневног реда -** Разно

Др Владимир Маринковић је обавестио Одбор да је, као представник Одбора, присуствовао састанку Регионалне мреже одбора за финансије, привреду и европске интеграције земаља Западног Балкана, који је одржан у Црној Гори од 1. до 2. јуна 2013. године и да је о томе доставио извештај Одбору.

Председница Одбора је обавестила чланове Одбора да су позвани да присуствују Округлом столу на тему „Ефикасна сарадња Народне скупштине и Државне ревизорске институције“, који ће се одржатии 3. јула 2013. године, у организацији USAID-a.

 Поред тога, обавестила је чланове Одбора да су позвани да присуствују Консултативној радионици са делегацијом Парламента Бразила, која ће се одржати 26. јуна 2013. године, у оквиру Пројекта „Јачање надзорне улоге и јавности у раду Народне скупштине“, у организацији UNDP-a.

Препис тонског снимка 44. седнице Одбора чини саставни део овог записника.

 Седница Одбора је закључена у 16,00 часова.

СЕКРЕТАР ОДБОРА ПРЕДСЕДНИК ОДБОРА

 Милена Сандић Весна Ковач